Түркістан облысында есірткі контрабандасына қатысты 100-ден астам шетелдік ұсталды
DATE: 22:40, 15 Қараша 2024 | GMT +5
TITLE: Түркістан облысында есірткі контрабандасына қатысты 100-ден астам шетелдік ұсталды
URL: https://kaz.inform.kz/news/turkstan-oblisinda-esrtk-kontrabandasina-katisti-100-den-astam-sheteldk-ustaldi-eb09f3/
META: DATE: 22:40, 15 Қараша 2024 | GMT +5
TOTAL WORDS: 176
AUTHOR(S):
TEXT: Тәртіп сақшылары биылғы жылдың 10 айында есірткінің заңсыз айналымына қатысты 652 дерекке тосқауыл қойды. Оның 267-сі қылмыс болса, 385-і теріс қылық. Сондай-ақ, 42 дерек есірткі сатуға қатысты болса, 13 дерек аса ірі көлемде есірткі сақтау, 67 дерек құрамында есірткі заты бар өсімдіктерді өсірумен байланысты. Ал, есірткіні, психотроптық заттарды заңсыз жарнамалау, насихаттау бойынша 8 дерек тіркелген. Полиция мен прокуратура өңір жастарымен бірлесіп, 100-ге жуық есірткі жазбаларын жойды. Заңсыз айналымнан 335 келіге жуық есірткі заттары тәркіленді. Трамадолға қатысты 2 қылмыстық іс, 1 теріс қылық тіркеліп, 1000 дана трамадол дәрісі тәркіленді. Сондай-ақ, есірткі қойып кетуші 34 тұрғын анықталып, олардан 4 келіден астам синтетикалық есірткі алынды. Сонымен қатар тікұшақпен аудандарда есірткі егуге ықтимал жерлерге әуемен барлау жұмыстары жүргізілді. «Есірткіні контрабандалық жолмен тасымалдаудың 137 арнасының жұмысы тоқтатылды. Атап айтар болсақ, контрабанданың 127-сі Өзбекстан шекарасынан Қазақстан аумағына өту кезінде анықталды. Ал, 10 жайт Қазақстаннан Өзбекстанға өту сәтінде жолы кесілді. Күдіктілердің 88-і өзбекстандық болса, 37-сі Тәжікстан Республикасының азаматтары» - делінген Түркістан облысы полиция департаментінің баспасөз қызметі ұсынған ақпаратта. Айта кетейік, бұдан бұрын ШҚО тұрғынының көлігінен 240 келіден астам тірі шаян табылғанын жазған болатынбыз
